मां का यह रूप नीरज के लिए सर्वथा नया था. वे अचकचाकर वहां से हट गए. समाचार देखते पिताजी ने भी एक क्षण को नज़रें उठाकर मां की ओर ताका, पर फिर जाने क्या सोचकर पुनः टीवी देखने लगे. लेकिन मुझे लग गया कि हो न हो, मांजी ने उस दिन का हमारा वार्तालाप सुन लिया है और अब वे चोट खाई सर्पिणी की तरह बदला लेने पर उतारू हैं. एकबारगी तो मैं डर गई. लेकिन फिर सोचा, अच्छा ही है कि चोट खाकर मांजी अपने केंचुल में सिमट रही हैं. मैं क्यों उनकी परवाह करूं? मैंने कुछ ग़लत थोड़े ही कहा था.